太平天国

太平天国（上海閒話吳語拼音：Tha-bin thi-koq）是立在清朝后期个咸丰帝到同治帝统治当中，勒拉满清帝国南面个广西爆发个族群色彩宗教暴动。迭个运动个领导人物是广东客家人洪秀全。之所以叫太平天国，是因为伊认为可以依靠自家个拜上帝教，立在凡间建立乌托邦式样个理想乡。迭个运动参考过基督教个一些思想，不过洪秀全拿基督教教义为己所用，已经成为一种新个宗教。立在1850年，因为土客斗争失败，大量客家人加入拜上帝会。引发官府重视，1850年末，洪秀全立在广西桂平县金田村造反，宣布要斩杀阎罗妖。之后，洪秀全搭伊个信徒向东流窜，先后立在广东搭湖南畀当地个乡绅武装击败，之后顺湘江到洞庭湖，突击武昌成功，并顺流南下到江南地区。1853年3月19号，太平天国攻陷江宁府，拿此地改名天京，当做自家个首都。之后出兵对长江中游进行劫掠，伊拉所到之处，无论男女老幼，弗是杀脱，就是裹挟到自家个营盘当中进行宗教汏脑，当做日后个炮灰。1853年底，曾国藩训练个湘军开始搭太平天国交战。1856年，洪秀全集团内部矛盾总爆发，酿成所谓个天京事变。杨秀清、韦昌辉先后畀人杀脱，石达开出走。之后太平天国声势大减，拿注意力放到吴越地区。1857年开始，依靠四眼狗陈玉成搭李秀成，开始分别对江东地区搭两浙开始劫掠。箇当中，因为上海租界存在个关系，大量苏南个乡绅得到避风港搭保全。也让苏州衰落，上海开始繁荣。皖南地区个形式就嘸介好运道。湘军搭太平军展开拉锯战，造成当地本地人口毁灭性消失。第二趟鸦片战争之后，清廷得到大英帝国搭法兰西第二帝国个帮忙，让李鸿章立在上海搭戈登将军合作，对付太平天国个李秀成。勒拉西面，湘军也得到慈禧太后个认可，曾国藩获得充足财政搭军事独立性，从1861年开始，太平天国就苟延残喘哉。弗过，因为江宁府城难以攻克，围城战争持续将近两年，到1864年才拿江宁府（天京）攻克，洪秀全勒拉迭个事体之前就已经死脱。伊个儿子偷偷畀人护送出境，嘸多少辰光就畀人寻到，杀脱之。太平天国个残党鸟飞兽散，有个搭皖北个捻匪混勒一道，开始对中原地区进行劫掠扰乱。有个自家悄悄跑回岭南个老家。隐居当地。箇当中就有后势来对孙中山讲太平天国往事个老兵。还有一些飘扬渡海，甚至跑到过南美洲个智利，参与当地个内战。

分类:清朝